LATVIJAS REPUBLIKAS MINISTRU KABINETS

2021. gada Noteikumi Nr.

Rīgā (prot. Nr.   .§)

**Grozījumi Ministru kabineta 2013. gada 2. aprīļa noteikumos Nr. 186 "Kārtība, kādā ierobežojama gaistošo organisko savienojumu emisija no iekārtām, kurās izmanto organiskos šķīdinātājus"**

Izdoti saskaņā ar likuma “[Par piesārņojumu](https://likumi.lv/ta/id/6075-par-piesarnojumu)”

11.panta otrās daļas 20.punktu,

45.panta pirmo daļu un 46.panta otro daļu

Izdarīt Ministru kabineta 2013. gada 2. aprīļa noteikumos Nr. 186 "Kārtība, kādā ierobežojama gaistošo organisko savienojumu emisija no iekārtām, kurās izmanto organiskos šķīdinātājus" (Latvijas Vēstnesis, 2013, 73 nr.) šādus grozījumus:

1. Aizstāt visā noteikumu tekstā vārdu “pārvalde” (attiecīgā locījumā) ar vārdu “dienests” (attiecīgā locījumā).

2. Papildināt 3.12. apakšpunktā aiz vārdiem “disperģējošu vidi” ar vārdu “šķīdinātāju,”.

3. Izteikt 12. punkta pirmo teikumu šādā redakcijā:

“Darbībām ar pārklājumiem, lakām, saistvielām vai iespiedkrāsām mērķa emisijas limitu nosaka šādi:”

4. Papildināt ar 12.1 punktu šādā redakcijā:

“12.1 Dienests darbībām ar pārklājumiem, lakām, saistvielām vai iespiedkrāsām mērķa emisijas limita noteikšanai var atļaut operatoram piemērot alternatīvu metodi, kas ļauj sasniegt līdzvērtīgu emisiju samazinājumu, kā tas būtu piemērojot emisijas robežvērtības, kas noteiktas šo noteikumu 2. pielikumā.”

5. Izteikt 17. punktu šādā redakcijā:

“17. Paraugus ņem un testē testēšanas laboratorijas, kuras ir akreditētas nacionālajā akreditācijas institūcijā saskaņā ar normatīvajiem aktiem par atbilstības novērtēšanas institūciju novērtēšanu, akreditāciju un uzraudzību. Kopējā organiskā oglekļa koncentrāciju nosaka ar liesmas jonizācijas detektoru vai citu metodi ar līdzvērtīgu vai labāku veiktspēju.”

6. Papildināt noteikumus ar 19.1, 19.2, 19.3 un 19.4 punktu šādā redakcijā:

“19.1 Gaistošo organisko savienojumu emitējošo iekārtu, kura tehnisko vai ekonomisko apstākļu dēļ nevar ievērot šo noteikumu 2. pielikumā noteiktās emisijas robežvērtības un citas prasības, dienests var atbrīvot no šo prasību ievērošanas, ja operators izmanto labākās pieejamās vai jaunākās tehnoloģijas šajā jomā un netiek radīts būtisks risks cilvēku veselībai un videi.

19.2  Gaistošo organisko savienojumu emitējošo iekārtu, kurā tiek veiktas šo noteikumu 2. pielikuma 1. daļas 8. punktā minētās pārklājumu veidošanas darbības un kura neveic šīs darbības slēgtos apstākļos, dienests var atbrīvot no šo noteikumu 2. pielikumā noteikto emisijas robežvērtību un citu prasību vai 3. pielikumā noteikto mērķa emisijas limitu ievērošanas, ja operators nevar nodrošināt minēto prasību izpildi tehnisko vai ekonomisko apstākļu dēļ. Šādā gadījumā operatoram ir jāizmanto labākās pieejamās vai jaunākās tehnoloģijas šajā jomā un veiktā darbība nedrīkst radīt būtisku risku cilvēku veselībai un videi.

19.3 Informāciju par šo noteikumu 19.1 un 19.2 punktā nepieciešamajām atkāpēm operators norāda iesniegumā atļaujas saņemšanai, atbilstoši normatīvajiem aktiem par kārtību, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai.

19.4 Dienests šo noteikumu 19.1 un 19.2 punktā minētās atkāpes nosaka atļaujas nosacījumos. Lemjot par atkāpju piemērošanu, dienests, nodrošina, ka netiek radīts ievērojams piesārņojums un veiktā darbība nedrīkst radīt būtisku risku cilvēku veselībai un videi.”

7. Izteikt 3. pielikuma 2. punkta pirmo teikumu šādā redakcijā:

“2. Mērķa emisijas limitu var izstrādāt iekārtām, kurās izstrādājuma cietās daļas saturu var uzskatīt par nemainīgu un to nosaka šādi:”

8. Papildināt 4. pielikumu ar 8. punktu šādā redakcijā:

“8. Difūzās emisijas nosaka, veicot īslaicīgus mērījumus, taču mērījumu skaitam jābūt pietiekami reprezentatīvam. Mērījumus atkārto tikai tad, ja tiek veiktas izmaiņas esošajā iekārtā.”

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs